<classify> WAZIRI wa Mambo ya Nje wa Finland, Timo Soini amepongeza jitihada zinazofanywa na Serikali ya Awamu ya Tano inayoongozwa na Rais John Magufuli za kupambana na rushwa na kusimamia uwajibikaji.Alitoa pongezi hizo alipofanya mazungumzo na Waziri wa Mambo ya Nje na Ushirikiano wa Afrika Mashariki, Dk Augustine Mahiga ambaye yupo nchini Finland kwa ziara ya kikazi ya siku mbili kuanzia Februari 25 hadi 26, mwaka huu. Kwenye mazungumzo yao, mawaziri hao walisisitiza umuhimu wa Tanzania na Finland kuboresha ushirikiano kwenye sekta mbalimbali zikiwemo za biashara, uwekezaji, mafunzo ya ufundi, ajira kupitia sekta ya misitu, ushirikiano katika majukwaa ya kimataifa kwa kuzingatia usawa na kuwajengea uwezo wanawake na watoto.Aidha, Soini alitoa shukrani zake za dhati kwa Serikali ya Tanzania kwa kuendelea kuhifadhi wakimbizi na mchango mkubwa katika usuluhishi wa migogoro inayozikabili baadhi ya nchi za Ukanda wa Maziwa Makuu. Walikubaliana kuendelea kushirikiana katika kukabiliana na changamoto mbalimbali za kiusalama, ikiwa ni pamoja na biashara ya dawa za kulevya, biashara haramu ya kusafirisha binadamu na matishio ya ugaidi.Kabla ya mazungumzo hayo, Balozi Mahiga alikutana na kufanya mazungumzo na Sampo Suihko, Mkurugenzi Mkuu wa Chuo cha OMNIA Espoo, ambaye alieleza utayari wa taasisi yake wa kushirikiana na Serikali ya Tanzania katika kubadilishana uzoefu wa kutoa mafunzo ya elimu ya ufundi yanayoendana na soko la ajira. Dk Mahiga pia alifanya mazungumzo na Matti Ahtisaari, Rais mstaafu wa Finland na Mwanzilishi wa Taasisi ya Utatuzi wa Migogoro.Ahtisaari aliipongeza Tanzania kwa kazi nzuri inayofanya katika utatuzi wa migogoro katika nchi za Maziwa Makuu na kusihi kuendeleza jitihada hizo kwa ustawi wa dunia nzima. Vilevile, Dk Mahiga alifanya mazungumzo na Jukka Kallio, Makamu wa Rais wa Helsinki. Katika mazungumzo hayo, uongozi wa Bandari ya Vuosaari umeahidi kushirikiana na uongozi wa Mamlaka ya Usimamizi wa Bandari Tanzania TPA katika kuboresha mifumo ya kidijiti itakayoongeza ufanisi wa Bandari ya Dar es Salaam.Katika kuhamasisha uwekezaji wa viwanda nchini, Mahiga alifanya mazungumzo na Jumuiya ya Wafanyabiashara Business Finland na makampuni makubwa ya kibiashara nchini humo. Wafanyabiasha hao walipongeza jitihada zinazoendelea kufanyika nchini Tanzania katika kuboresha mazingira ya biashara na uwekezaji na waliahidi kuwekeza na kushawishi makampuni mengine, kuona umuhimu wa kuwekeza nchini Tanzania.  <topic>: KITAIFA 